Salvador Gregori: 'M'agradaria saber què feia el Ministeri de Montoro i la Conselleria d'Hisenda durant la passada legislatura'
12 abril 2018

## Salvador Gregori: 'M'agradaria saber què feia el Ministeri de Montoro i la Conselleria d'Hisenda durant la passada legislatura'12 abril 2018Última actualització: 14 juliol 2025

![](../gestion/img/AO__4547-copia.jpg)  
  

El coordinador general d'Economia i Hisenda de l'Ajuntament de Gandia, Salvador Gregori, ha comparegut aquest matí davant els mitjans per valorar la carta remesa pel Ministeri d'Hisenda a l'Ajuntament de Gandia on sol·licitava un pla financer per reduir la morositat de la institució.  
  
**Salvador Gregori** ha lliurat als mitjans l'informe de la Intervenció Municipal on s'indica el Període Mitjà de Pagament de l'any 2017 i el corresponent als dos primers mesos de 2018. D'aquesta manera, Gregori ha explicat que el juny del passat any, una vegada aprovats els pressupostos municipals amb el vistiplau del Ministeri de Montoro, el govern local va poder començar a pagar totes les factures extrapressupostàries heretades de la passada legislatura. "_Al mes d'octubre, l'Ajuntament ja estava pagant en 35 dies, pràcticament el termini que marca la llei però les dades quedaven desvirtuats per culpa del forat que el PP va deixar a IPG. A mitjans de desembre, un cop hem liquidat l'empresa pública, i tal com havíem anunciat, els mesos de gener i febrer de 2018 ja indiquen que estem molt per sota dels 30 dies que marca la llei en el global de la institució. Al febrer, l'informe de la Intervenció ja indica que estem pagant a -2,92 dies_".  
  
El coordinador general d'Economia i Hisenda, va qualificar el document del Ministeri com "_una foto fixa sense memòria_", ja que no té en compte "_l'immens esforç que ha fet la ciutadania i l'actual govern per pagar tot el que el PP va deixar en els calaixos a l'Ajuntament i a IPG_" i afegia que "_no hem tingut comptadors a zero i hem afrontat gairebé 72 milions d'euros heretats en factures impagades_".  
"E_l Ministeri sap perfectament quina és la situació que ens trobem i tot el que hem fet. Vull pensar que aquest tipus de cartes de requeriments són fruit d'automatismes. Haurien de tenir alguna consideració amb la singularitat de l'Ajuntament de Gandia perquè quan hem pogut pagar el deute d'IPG les xifres de deute s'han desplomat_".  
  
Finalment, Gregori es va mostrar molest per la carta. "_Saben perfectament la situació en què estem i espere que la carta no responga al fet que el color polític d'aquest Ajuntament i el Ministeri no són els mateixos. M'agradaria saber què feia el Ministeri de Montoro i la Conselleria d'Hisenda durant la passada legislatura quan el PP va apujar un 21% els impostos per acabar deixant 140 milions d'euros més de deute_".

[Twittear](https://twitter.com/share)